SL Uradni list Evropske unije C 25/18

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 25/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ARROZ CAROLINO DO BAIXO MONDEGO“

Št. EU: PT-PGI-0005-0966-21.2.2012

ZOP ( ) ZGO ( X )

1. Ime

„Arroz Carolino do Baixo Mondego“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ime „Arroz Carolino do Baixo Mondego“ označuje golca brez plev vrste Oryza sativa L., podvrsta Japonica, ki se pridobiva iz različnih sort, kot so Aríete, EuroSis, Augusto, Vasco in Luna, ter ki ima zaradi gojenja v regiji Baixo Mondego po luščenju in brušenju vsebnost vlage, manjšo ali enako 13 %, in lastnosti, predstavljene v nadaljevanju.

Sortne lastnosti brušenega surovega riža

„Arroz Carolino do Baixo Mondego“ se po svoji biometriji uvršča v kategorijo dolgozrnatega riža tipa „A“. Zrno je bele barve ter je na pogled steklasto in kristalno.

Kemične lastnosti surovega zrna

Parametri Najnižje vrednosti Najvišje vrednosti Navidezna amiloza (% v suhi snovi) 17,5 22,5 Beljakovine (% v suhi snovi) 6,1 7,2 Maščobe (% v suhi snovi) 0,54 0,95 Skupna vsebnost pepela (% v suhi snovi) 0,30 0,45

Fizične lastnosti

Parametri Najnižje vrednosti Najvišje vrednosti Cela zrna (%) 60 68

Reološke lastnosti

Parametri Najnižje vrednosti Najvišje vrednosti Viskoznost (cP) 2 900 3 700 Retrogradacija (cP) 50 500

Lastnosti pri kuhanju

Parametri Najnižje vrednosti Najvišje vrednosti Čvrstost* (kg/cm2) 0,9 1,2 Čas kuhanja (min.) 10 12 Količina absorbirane vode (%) 13 20 Povečanje količine (za kolikokrat) 2,09 2,49 Razpadanje (%) 1 2

3.3 Krma (samo za proizvode živalskega izvora)

—

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja „Arroz Carolino do Baixo Mondego“, od setve do žetve, poteka na geografskem območju, opredeljenem in opisanem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Posebno označevanje mora vključevati:

ime nadzornega in certifikacijskega organa ter ustrezno certifikacijsko oznako z zaporedno številko;

logotip „Arroz Carolino do Baixo Mondego“, katerega vzorec je prikazan spodaj:

4. Jedrnata opredelitev geografskega območja

Geografsko območje proizvodnje „Arroz Carolino do Baixo Mondego“ omejujejo naslednje krajevne skupnosti („freguesias“): Ançã (concelho de Cantanhede); Ameal, Antuzede, Arzila, Ribeira de Frades, São João do Campo, S. Martinho do Bispo in Taveiro (concelho de Coimbra); Anobra (concelho de Condeixa-a-Nova); Alqueidão, Lavos, Paião, Borda do Campo, Maiorca, Ferreira-a-Nova, Santana in Vila Verde (concelho de Figueira da Foz); Tentúgal, Meãs do Campo, Carapinheira, Montemor-o-Velho, Gatões, Abrunheira, Liceia, Verride, Ereira, Vila Nova da Barca, Pereira in Santo Varão (concelho de Montemor-o-Velho); Louriçal (concelho de Pombal); Alfarelos, Brunhós, Gesteira, Granja do Ulmeiro, Samuel, Soure, Vila Nova de Anços in Vinha da Rainha (concelho de Soure).

5. Povezava z geografskim območjem

Značilnosti geografskega območja

Podnebje regije Baixo Mondego se zaradi njenega geografskega položaja razlikuje od podnebja v drugih regijah proizvodnje riža, zlasti regijah dolin reke Tejo in Sado. Regija Baixo Mondego se v celotnem ciklusu pridelave riža, zlasti v fazi, ki sega od razvoja do zorenja zrn ali žetve, od drugih regij razlikuje po naslednjih vidikih: (1) manjša izpostavljenost dnevni svetlobi (1 627 ur dnevne svetlobe v celotnem ciklusu pridelave, pri čemer je približno 500 ur v obdobju razvoja in zorenja zrna); (2) milejše povprečne temperature in manjša temperaturna nihanja, povezana z veliko relativno vlažnostjo zraka; (3) manjše globalno sončno sevanje (približno 29 kcal/cm2 v avgustu in septembru).

Posebnosti proizvoda

Nizke temperature in šibka osončenost v obdobju pred žetvijo ali zorenja kulture so posebni agro-ekološki dejavniki, ki prispevajo k počasnemu zorenju in s tem k posebni kemični sestavi riža.

Prav v fazi zorenja riževega zrna se globalno sončno sevanje zelo zmanjša, zaradi česar postopek zorenja postane bolj konstanten in daljši, kar se kaže v počasnem in posebnem zorenju „Arroz Carolino do Baixo Mondego“.

„Arroz Carolino do Baixo Mondego“ je dolgozrnati riž tipa „A“ z enotnimi biometričnimi značilnostmi in barvo; zanj so značilni srednja vsebnost amiloze med 17,5 in 22,5 % v suhi snovi, hiter čas kuhanja (od 10 do 12 min.), srednja čvrstost (od 0,9 do 1,2 kg/cm2) in stabilnost pri retrogradaciji.

Iz analize podatkov za iste sorte je razvidno, da je vsebnost amiloze v vzorcih z geografskega območja Baixo Mondego približno za 2 % večja ter da so viskoznost in okušalne lastnosti (aroma in okus) dejavniki razlikovanja v primerjavi s proizvodnjo na drugih območjih gojenja riža. Barva je zelo čista in enotna.

Te posebnosti, povezane z gojenjem riža v regiji Baixo Mondego, izhajajo iz navedenih agro-ekoloških dejavnikov, ki povzročajo predvsem počasno zorenje zrn na rižiščih in določajo kulinarično kakovost „Arroz Carolino do Baixo Mondego“.

Pri senzorični analizi v vodi skuhanega „Arroz Carolino do Baixo Mondego“, ki jo je opravil odbor preskuševalcev, je bilo ugotovljeno, da so zrna dobro ločena, mehka in kremasta ter imajo gladko in oljnato površino, ki je bolj izrazita kot pri navadnem „arroz carolino“.

Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

„Arroz Carolino do Baixo Mondego“ se zaradi podnebnih značilnosti regije Baixo Mondego razvija in zori počasneje, s tem pa se okrepijo fiziološki mehanizmi, ki vplivajo na kakovost riža, in sicer:

— verjetnost večjih vsebnosti amiloze,

— večji delež celih zrn zaradi manjšega pojava razpok ob koncu ciklusa pridelave ali v fazi zorenja zrna.

Sklic na objavo specifikacije proizvoda

(Drugi pododstavek člena 6(1) te uredbe)

http://www.dgadr.mamaot.pt/images/docs/val/dop_igp_etg/Valor/CE_Arroz_Carolino_B.Mondego.pdf

(1) UL L 343, 14.12.2012, str. 1.